VENDIM

Nr. 128, datë 6.3.2024

PËR DISA SHTESA DHE NDRYSHIME NË VENDIMIN NR. 112, DATË 23.2.2018, TË KËSHILLIT TË MINISTRAVE, “PËR PËRCAKTIMIN E KRITEREVE PËR FITIMIN E GRADËS SHKENCORE ‘DOKTOR’ DHE TË STANDARDEVE SHTETËRORE PËR FITIMIN E TITUJVE AKADEMIKË ‘PROFESOR I ASOCIUAR’ DHE ‘PROFESOR’”, TË NDRYSHUAR

Në mbështetje të nenit 100 të Kushtetutës dhe të neneve 60, pika 3, e 79, pika 7, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit dhe Sportit, Këshilli i Ministrave

VENDOSI:

I. Në vendimin nr. 112, datë 23.2.2018, të Këshillit të Ministrave, të ndryshuar, bëhen këto shtesa dhe ndryshime:

1. Në kreun I bëhen ndryshimet dhe shtesat e mëposhtme:

a) Në pikën 3, fjalët “... përfshin të gjitha udhëheqjet që personeli akademik ndjek në të gjitha institucionet e arsimit të lartë ku ai është i angazhuar ...” zëvendësohen me “... përfshin të gjitha udhëheqjet që personeli akademik ndjek në të gjitha institucionet e arsimit të lartë brenda vendit dhe udhëheqjet/bashkudhëheqjet që ndjek në institucionet e arsimit të lartë brenda vendit ose vendet anëtare të OECD-së, BE-së ose G-20-ës ku ai është i angazhuar ...”.

b) Shkronja “b”, e pikës 6, ndryshohet, si më poshtë vijon:

 “b) Të ketë botuar, së paku, 3 (tre) artikuj shkencorë në revista shkencore brenda vendit ose ndërkombëtare të indeksuara. Së paku, 1 (një) prej artikujve të jetë botuar në revista ndërkombëtare të indeksuara në Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI), ku është së paku, autor i dytë.”.
c) Pas pikës 6 shtohen pikat 6/1 dhe 6/2, me këtë përmbajtje:

 “6/1. Bëjnë përjashtim nga shkronjat “a” dhe “b”, të pikës 6, të këtij kreu, personeli akademik i institucioneve të arsimit të lartë me status të veçantë, me veprimtari në fushën e arteve. 

Kriteret bazë që duhet të plotësojë kandidati përpara mbrojtjes së disertacionit janë:

a) Të ketë realizuar si autor i parë ose i dytë, së paku, 3 (tri) referime, 2 (dy) nga të cilat të jenë mbajtur në veprimtari shkencore ndërkombëtare (simpozium, konferencë, kongres).

b) Të ketë botuar, së paku, 3 (tre) artikuj shkencorë në revista shkencore në fushën e krijimtarisë artistike, nga të cilët 1 (një) të jetë botuar në revistë shkencore jashtë vendit, ku, së paku, të jetë autor i dytë.

6/2. Bëjnë përjashtim nga shkronjat “a” dhe “b”, të pikës 6, të këtij kreu, personeli akademik i institucioneve të arsimit të lartë me status të veçantë, me veprimtari në fushën e mbrojtjes dhe sigurisë kombëtare. 

Kriteret bazë që duhet të plotësojë kandidati përpara mbrojtjes së disertacionit janë:

a) Të ketë realizuar si autor i parë ose i dytë, së paku, 3 (tri) referime, 2 (dy) nga të cilat të jenë mbajtur në veprimtari shkencore ndërkombëtare (simpozium, konferencë, kongres).

b) Të ketë botuar, së paku, 3 (tre) artikuj shkencorë në revista shkencore në fushën e mbrojtjes dhe sigurisë kombëtare, nga të cilët 1 (një) të jetë botuar në revistë shkencore jashtë vendit, ku, së paku, të jetë autor i dytë.”.

2. Në kreun II bëhen ndryshimet dhe shtesat e mëposhtme:

a) Shkronja “b”, e pikës 4, ndryshohet, si më poshtë vijon:

 “b) të ketë përvojë pune si personel akademik me kohë të plotë për një periudhë, së paku, 5 (pesë)-vjeçare, me apo pa ndërprerje ose me kohë të pjesshme si lektor, për një periudhë 8 (tetë)-vjeçare akademike, me apo pa ndërprerje. 

Personeli akademik që ka përvojë akademike me kohë të plotë më të ulët se pesë vite, por ka përvojë pune si personel akademik me kohë të pjesshme më të ulët se 8 (tetë) vite, koha e pjesshme i konvertohet si vite me kohë të plotë, e cila përllogaritet me një koeficient prej 1.6 vite kohë e pjesshme, e konvertuar në 1 (një) vit përvojë pune me kohë të plotë, pas fitimit të gradës shkencore “Doktor”.”.

b) Shkronja “a”, e pikës 5, ndryshohet, si më poshtë vijon:

 “a) Ka botuar, së paku, 5 (pesë) artikuj shkencorë në revista shkencore brenda vendit ose ndërkombëtare të indeksuara. Së paku, 2 (dy) prej artikujve të jenë botuar në revista ndërkombëtare të indeksuara në Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimi te Journal Citation Report (JCR), faktor impakti IF ose Journal Citation Indicator (JCI).”.
 c) Pas pikës 5 shtohen pikat 5/1 dhe 5/2, me këtë përmbajtje:

 “5/1. Bëjnë përjashtim nga shkronjat “a” dhe “b”, të pikës 5, të këtij kreu, personeli akademik i institucioneve të arsimit të lartë me status të veçantë, me veprimtari në fushën e arteve.

Personeli akademik në fushën e arteve, që aplikon për fitimin e titullit akademik “Profesor i asociuar”, zhvillon veprimtari kërkimore shkencore në fushën e krijimtarisë artistike, e cila reflektohet në realizimin e detyrimeve të mëposhtme:

a) Për kompozitorët, krijime të veprave të luajtura në skena që përfshijnë formën e sonatës ciklike (vepra me më shumë se 2 kohë) ose vokalo-sinfonike.

b) Për instrumentistët, interpretime vepër/a solistike në formën e sonatës ose ciklike (vepra me më shumë se 2 kohë).

c) Për këngëtarët lirikë, interpretime në rol kryesor në opera.

 ç) Për dirigjentët, drejtim në skenë vepra sinfonike, ciklike (vepra me më shumë se 2 kohë), vokalo-sinfonike ose opera. 

d) Për aktorët, interpretime në role kryesore në teatër ose në film. 

dh) Për regjisorët, vendosje në skenë të veprave teatrore, filmike, ose televizive. 

e) Për skenografët/kostumografët, vendosja në skenë e shfaqjeve teatrore, televizive, operistike/balet ose në film artistik. 

ë) Për krijuesit e arteve pamore dhe të aplikuara, hapja e ekspozitës personale, krijimi i veprave publike monumentale ose perfomancë artistike pamore në arenën kombëtare. 

f) Për koreografët, vendosje në skenë vepre baleti ose performancë në televizion. 

g) Për balerinët, interpretime në role kryesore në skenë në balet ose të performancës në televizion. 

Secila nga kategoritë e përcaktuara në këtë pikë duhet të ketë marrë pjesë, së paku, në 5 (pesë) realizime artistike si solist, vepra, ekspozita, vënie në skenë apo role të spikatura në veprimtari (festivale, sezone, etj.) të njohura kombëtare ose ndërkombëtare, ku, së paku, 2 (dy) nga veprat të jenë luajtur me trupa ndërkombëtare (instrumentistë të shquar, ansamble të rëndësishme, orkestra dhe trupa operistike, regji apo role, në shfaqje/filma etj., ose veprimtari ekuivalente në artet pamore dhe të aplikuara) në një veprimtari ndërkombëtare (festival, sezone).

Vepra/performanca të jetë pranuar në bazë të një vlerësimi paraprak dhe të jetë botuar në katalogët/agjendat përkatëse dhe të jetë shoqëruar me kritikën përkatëse profesionale. 

5/2. Bëjnë përjashtim nga shkronjat “a” dhe “b”, të pikës 5, të këtij kreu, personeli akademik i institucioneve të arsimit të lartë me status të veçantë, me veprimtari në fushën e mbrojtjes dhe sigurisë kombëtare.

Personeli akademik në fushën e mbrojtjes dhe sigurisë kombëtare, që aplikon për fitimin e titullit akademik “Profesor i asociuar”, duhet të shfaqë zotërim të plotë të fushës dhe udhëheqjes ushtarake, pjesëmarrje në veprimtari trajnuese dhe aktivitete akademike, kërkimore-shkencore, e cila reflektohet në realizimin e 2 (dy) prej detyrimeve të mëposhtme:
a) Të ketë botuar, së paku, 5 (pesë) artikuj shkencorë në revista shkencore brenda vendit ose ndërkombëtare të indeksuara në fushën e mbrojtjes dhe sigurisë kombëtare, nga të cilët, të paktën, 3 (tre) duhet të jenë në revista shkencore brenda vendit, si autor i parë, dhe 2 (dy) në revista shkencore ndërkombëtare, si autor i dytë ose bashkautor. 
b) Të ketë realizuar si autor i parë, së paku, 2 (dy) referime, nga të cilat, së paku 1 (një) është mbajtur në veprimtari shkencore ndërkombëtare (simpozium, konferencë, kongres), në një nga vendet anëtare të OECD-së, BE-së ose G20-ës, të pranuara në bazë të një vlerësimi paraprak shkencor dhe të botuara në “Proceedings”, të indeksuar me kod ISBN ose ISSN. 

c) Të ketë marrë pjesë, së paku, në 3 (tri) misione/operacione afatshkurtra, stërvitje, kurse të nivelit të lartë ushtarak, nga ku së paku në 1 (një) prej tyre të ketë qenë në rolin e drejtuesit.

ç) Të ketë përfaqësuar vendin në emër të Ministrisë së Mbrojtjes, të paktën 1 (një) herë me kohëzgjatje jo pak se 1 (një) vit në struktura, shtabe apo përfaqësi jashtë vendit të nivelit të lartë.”.

ç) Në pikën 6 bëhen këto ndryshime:

i. Paragrafi i parë ndryshohet, si më poshtë vijon:

“Kur kandidati paraqet monografi, e cila përmbush kriteret e mëposhtme, ai përjashtohet nga detyrimet e përcaktuara në shkronjat “a” dhe “b”, të pikës 5, të këtij kreu, sipas ekuivalentimit që vijon:”.

ii. Nënndarja “ii”, e shkronjës “b”, ndryshohet, si më poshtë vijon: 
 “ii. 1 (një) artikull shkencor që është botuar në revistë ndërkombëtare, e indeksuar në një nga databazat e të dhënave të revistave shkencore të njohura ndërkombëtarisht, si Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI).”.
iii. Nënndarja “ii”, e shkronjës “c”, ndryshohet, si më poshtë vijon: 

 “ii. 2 (dy) artikuj shkencorë që janë botuar në revistë ndërkombëtare, e indeksuar në një nga databazat e të dhënave të revistave shkencore të njohura ndërkombëtarisht, si Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI).”.
d) Shkronja “a”, e pikës 8, ndryshohet, si më poshtë vijon:

 “a) 1 (një) artikull shkencor që është botuar në revistë ndërkombëtare, e indeksuar në një nga databazat e të dhënave të revistave shkencore të njohura ndërkombëtarisht, si Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI).”.
3. Në kreun III bëhen ndryshimet dhe shtesat e mëposhtme:

a) Shkronjat “b” dhe “c”, të pikës 3, ndryshohen, si më poshtë vijon:

 “b) të jetë ose të ketë qenë i punësuar si personel akademik me kohë të plotë për një periudhë 8 (tetë)-vjeçare akademike, pas fitimit të gradës shkencore “Doktor”, ose me kohë të pjesshme, për një periudhë 12 (dymbëdhjetë)-vjeçare akademike pas fitimit të gradës shkencore “Doktor”.

Personeli akademik që ka përvojë akademike me kohë të plotë më të ulët se 8 (tetë) vite, por ka përvojë pune si personel akademik me kohë të pjesshme më të ulët se 12 (dymbëdhjetë) vite, koha e pjesshme i konvertohet si vite me kohë të plotë, e cila përllogaritet me një koeficient prej 1.5 vitesh kohë e pjesshme, e konvertuar në 1 (një) vit përvojë pune me kohë të plotë, pas fitimit të gradës shkencore “Doktor”.

c) Si rregull, të ketë udhëhequr ose bashkudhëhequr, të paktën 2 (dy) doktorata. Bashkudhëheqja duhet të jetë me personel akademik të kategorisë “Profesor”, me IAL brenda ose jashtë vendit, në bazë të një marrëveshjeje dypalëshe. Në rast se kandidati ushtron veprimtarinë e tij akademike shkencore pranë një njësie kryesore me më pak se 40 (dyzet) veta personel akademik me kohë të plotë, duhet të ketë udhëhequr/bashkudhëhequr, të paktën, 1 (një) doktoratë të përfunduar, ndërsa kriteri për udhëheqjen e doktoratës tjetër konsiderohet i plotësuar nëse kandidati është angazhuar në mësimdhënie në një nga vendet anëtare të Bashkimit Evropian, OECD-së ose G20-s, të paktën për një periudhë prej 6 (gjashtë) muajsh pa ndërprerje ose 1 (një) vit me ndërprerje, në tri vitet e fundit.”. 

b) Shkronja “a”, e pikës 4, ndryshohet, si më poshtë vijon:

 “a) Ka botuar, së paku, 7 (shtatë) artikuj shkencorë në revista shkencore brenda vendit ose ndërkombëtare të indeksuara. Së paku, 3 (tre) prej artikujve të jenë botuar në revista ndërkombëtare të indeksuara në një nga databazat e të dhënave të revistave shkencore të njohura ndërkombëtarisht, si Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI).”.

c) Pas pikës 4 shtohen pikat 4/1 dhe 4/2, me këtë përmbajtje:

 “4/1. Bëjnë përjashtim nga parashikimet e pikës 4, të këtij kreu, personeli akademik i institucioneve të arsimit të lartë me status të veçantë, me veprimtari në fushën e arteve. 

Personeli akademik në fushën e arteve, që aplikon për fitimin e titullit akademik “Profesor” duhet të shfaqë zotërim të plotë të fushës së tij artistike-kërkimore-shkencore, e cila reflektohet në realizimin e detyrimeve të mëposhtme:

a) Për kompozitorët, krijime të veprave të luajtura në skena që përfshijnë formën e sonatës ciklike (vepra me më shumë se 2 kohë) ose vokalo-sinfonike.

b) Për instrumentistët, interpretime vepre/ash solistike në formën e sonatës ose ciklike (vepra me më shumë se 2 kohë).

c) Për këngëtarët lirikë, interpretime në rol kryesor në opera. 

ç) Për dirigjentët, drejtim në skenë për vepra sinfonike, ciklike (vepra me më shumë se 2 kohë), vokalo- sinfonike ose opera.

d) Për aktorët, interpretime në role kryesore në teatër ose në film. 

dh) Për regjisorët, vendosje në skenë të veprave teatrore, filmike ose televizive. 

e) Për skenografët/kostumografët, vendosja në skenë e shfaqjeve teatrore, televizive, operistike/balet ose në film artistik. 

ë) Për krijuesit e arteve pamore dhe të aplikuara, hapja e ekspozitës personale, krijimi i veprave publike monumentale ose performancë artistike pamore, në arenën kombëtare.

f) Për koreografët, vendosje në skenë vepre baleti ose performancë në televizion. 

g) Për balerinët, interpretime në role kryesore në skenë në balet ose të performancës në televizion. 

Secila nga kategoritë e përcaktuara në këtë pikë duhet të kenë marrë pjesë, së paku, në 7 (shtatë) realizime artistike si solist, vepra, ekspozita, vënie në skenë apo role të spikatura në veprimtari (festivale, sezone etj.) të njohura kombëtare ose ndërkombëtare, ku, së paku, 3 (tri) nga veprat të jenë luajtur me trupa ndërkombëtare (instrumentistë të shquar, ansamble të rëndësishme, orkestra dhe trupa operistike, regji apo role, në shfaqje/filma etj., ose veprimtari ekuivalente në artet pamore dhe të aplikuara) në veprimtari ndërkombëtare, (festival, sezone). 

Vepra/performanca të jetë pranuar në bazë të një vlerësimi paraprak dhe të jetë botuar në katalogët/agjendat përkatëse dhe të jetë shoqëruar me kritikën përkatëse profesionale.

4/2. Personeli akademik në fushën e mbrojtjes dhe sigurisë kombëtare, që aplikon për fitimin e titullit akademik “Profesor”, duhet të shfaqë zotërim të plotë të fushës dhe udhëheqjes ushtarake, pjesëmarrje në veprimtari trajnuese dhe aktivitete akademike, kërkimore-shkencore, e cila reflektohet në realizimin e, të paktën, 2 (dy) nga detyrimet e mëposhtme:

a) Të ketë botuar 5 (pesë) artikuj shkencorë brenda vendit ose ndërkombëtare të indeksuara në fushën e mbrojtjes dhe sigurisë kombëtare, nga të cilët, të paktën, 3 (tre) duhet të jenë në revista shkencore brenda vendit, si autor i parë, dhe 2 (dy) në revista shkencore ndërkombëtare.
Kur këta artikuj janë në bashkautorësi, kandidati duhet të jetë autor i parë ose i dytë. Kandidati duhet të jetë autor i parë në, të paktën, 3 (tre) artikuj shkencorë të paraqitur për fitimin e titullit.

b) Të ketë realizuar si autor i parë, së paku, 3 (tri) referime, nga të cilat, së paku 2 (dy) janë mbajtur në veprimtari shkencore ndërkombëtare (simpozium, konferencë, kongres), të pranuara në bazë të një vlerësimi paraprak shkencor.
c) Të ketë botuar si autor i parë ose bashkautor jo më pak se 3 (tri) vepra të karakterit kërkimor, shkencor ose mësimor të llojit tekste mësimore, manuale, doktrina ose dokumente të tjera të nivelit strategjik. 

ç) Të ketë marrë pjesë, së paku, në 4 (katër) misione/operacione afatshkurtra, stërvitje, kurse të nivelit të lartë ushtarak etj., ku, së paku, në 2 (dy) prej tyre të ketë qenë në rolin e drejtuesit.”.

ç) Në pikën 5 bëhen këto ndryshime:
i. Nënndarja “ii”, e shkronjës “b”, ndryshohet, si më poshtë vijon:

“ii. 1 (një) artikull shkencor që është botuar në revistë ndërkombëtare, e indeksuar në një nga databazat e të dhënave të revistave shkencore të njohura ndërkombëtarisht, si Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI).”.
ii. Nënndarja “ii”, e shkronjës “c”, të pikës 5, ndryshohet, si më poshtë vijon:

 “ii. 2 (dy) artikuj shkencorë që janë botuar në revistë ndërkombëtare, e indeksuar në një nga databazat e të dhënave të revistave shkencore të njohura ndërkombëtarisht, si Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI).”.
d) Paragrafi i parë dhe shkronja “a”, e pikës 7, ndryshohen, si më poshtë vijon:

 “7. Angazhimi dhe pjesëmarrja e kandidatit në një ose disa veprimtari të përcaktuara në pikën 6, të këtij kreu, mund të ekuivalentohet me:

a) 1 (një) artikull shkencor që është botuar në revistë ndërkombëtare, e indeksuar në një nga databazat e të dhënave të revistave shkencore të njohura ndërkombëtarisht, si Scopus, me indikatorë citimi, CiteScore ose Scimago Journal Rank (SJR) dhe/ose Web of Science me indikatorë citimit te Journal Citation Report (JCR), faktor impakti IF ose Journal Citation Indicator (JCI);”.
4. Në kreun V bëhen shtesat dhe ndryshimet e mëposhtme:

a) Pas pikës 7 shtohet pika 7/1, me këtë përmbajtje:
 “7/1. Për personelin akademik me kohë të plotë ose me kohë të pjesshme, që aplikon deri në fillimin e vitit akademik 2026-2027, për titullin akademik “Profesor”, kriteri i shkronjës “c”, të pikës 3, të kreut III, konsiderohet i plotësuar nëse ka udhëhequr/bashkudhëhequr, të paktën, 1 (një) doktoratë, të përfunduar. 

Ndërsa, në rast se kandidati ushtron veprimtarinë e tij akademike shkencore pranë një njësie kryesore me më pak se 40 (dyzet) veta personel akademik me kohë të plotë, kriteri i shkronjës “c”, të pikës 3, të kreut III, konsiderohet i plotësuar nëse kandidati është duke udhëhequr/bashkudhëhequr, të paktën, 1 (një) doktoratë dhe duhet të përmbushë edhe një nga kushtet e mëposhtme:

i. Të ketë pasur ose ka rolin e drejtuesit në një projekt ndërkombëtar;

ii. Të ketë dhënë ose jep mësim në një program në gjuhë të huaj në një nga pesë gjuhët e Bashkimit Evropian, anglisht, frëngjisht, gjermanisht, spanjisht apo italisht;

iii. Të ketë përfunduar me sukses së paku të gjitha detyrimet e vitit të dytë, sipas përcaktimeve në rregulloren përkatëse të programit të studimit, të doktoratës, të kandidatit doktorant që ka në udhëheqje/bashkudhëheqje të doktoratës.”.

b) Pika 9 shfuqizohet.
c) Pas pikës 9 shtohen pikat 9/1, 9/2 dhe 9/3, me këtë përmbajtje:

 “9/1. Kandidatët, të cilët kanë filluar procedurën për marrjen e gradës shkencore ose titujve akademikë dhe kanë kaluar fazën e miratimit nga Komisioni i Dhënies së Gradës Shkencore “Doktor” ose Komisioni i Promovimit të Personelit Akademik e mbyllin procedurën për marrjen e gradës shkencore ose titullit akademik, sipas kritereve të legjislacionit në fuqi, në momentin e dorëzimit të dosjes pranë drejtuesit të njësisë kryesore.

9/2. Bën përjashtim nga parashikimet e shkronjës “b”, të pikës 3, të kreut III, personeli akademik i institucioneve të arsimit të lartë me status të veçantë, me veprimtari në fushën e arteve, që zotëron aktualisht titullin akademik “Profesor i asociuar”, i cili është përjashtuar nga detyrimi i përmbushjes së kriterit të fitimit të gradës shkencore “Doktor”, por që ka qenë titullar lënde, për një periudhë 5 (pesë)-vjeçare me kohë të plotë, ndërsa koha e pjesshme si titullar lënde pas fitimit të titullit akademik “Profesor i asociuar”, konvertohet me kohë të plotë, me një koeficient 1.5. 

9/3. Komandanti i Akademisë se Forcave të Armatosura, i cili mban së paku gradën “Gjeneral brigade”, vetëm për efekt akreditimi institucional dhe të programeve të AFA, për një periudhë 4-vjeçare nga hyrja në fuqi e këtij vendimi, është njëkohësisht edhe Rektor i Akademisë së Forcave të Armatosura.”.

II. Ngarkohen Ministria e Arsimit dhe Sportit, Agjencia Kombëtare për Kërkimin Shkencor dhe Inovacionin dhe institucionet e arsimit të lartë për zbatimin e këtij vendimi.

Ky vendim hyn në fuqi pas botimit në Fletoren Zyrtare.

